# O D L O K

**O USTANOVITVI JAVNEGA VZGOJNO-IZOBRAŽEVALNEGA ZAVODA VRTEC SEMEDELA**

# (neuradno prečiščeno besedilo)

1. **člen**

S tem odlokom Mestna občina Koper, s sedežem v Kopru, Verdijeva 10 (v nadaljnjem besedilu ustanoviteljica), ustanovi Javni vzgojno - izobraževalni zavod Vrtec Semedela (v nadaljnjem besedilu vrtec).

Ustanoviteljske pravice izvršujeta Občinski svet in Župan Mestne občine Koper.

1. **člen**

Ime vrtca: Javni vzgojno-izobraževalni zavod - Ente publico di educazione ed istruzione Vrtec Semedela.

Skrajšano ime vrtca je: VRTEC SEMEDELA

Sedež vrtca: Nova ulica 2/b, 6000 Koper-Capodistria

1. **člen**

Dejavnosti vrtca so:

1. P 85.100 Predšolska vzgoja

|  |  |  |  |  |
| --- | --- | --- | --- | --- |
| 2. C | 18.120 | | Drugo tiskanje | |
| 3. C | 18.130 | | Priprava za tisk in objavo | |
| 4. C | 18.200 | | Razmnoževanje posnetih nosilcev zapisa | |
| 5. G | 47.890 | | Trgovina na drobno na stojnicah in tržnicah z drugim blagom | |
| 6. G | 47.910 | | Trgovina na drobno po pošti ali po internetu | |
| 7. G | 47.990 | | Druga trgovina na drobno zunaj prodajaln, stojnic in tržnic | |
| 8. H | 49.391 | | Medkrajevni in drug cestni potniški promet | |
| 9. I | 55.209 | | Druge nastanitve za krajši čas | |
| 10. I | 56. 210 | | Priložnostna priprava in dostava jedi | |
| 11. I | 56.290 | | Druga oskrba z jedmi | |
| 12. J | 58.110 | | Izdajanje knjig | |
| 13. J | 58.140 | | Izdajanje revij in druge periodike | |
| 14. J | 58.190 | | Drugo založništvo | |
| 15. J | 59.200 | | Snemanje in izdajanje zvočnih zapisov in muzikalij | |
| 16. J | 62.020 | | Svetovanje o računalniških napravah in programih | |
| 17. J | 62.090 | | Druge z informacijsko tehnologijo in računalniškimi storitvami povezane dejavnosti | |
| 18. J | 63.110 | | Obdelava podatkov in s tem povezane dejavnosti | |
| 19. J | 63.990 | | Drugo informiranje | |
| 20. L | 68.200 | | Oddajanje in obratovanje lastnih ali najetih nepremičnin | |
| 21. M | 74.300 | | Prevajanje in tolmačenje | |
| 22. N | 77.110 | | Dajanje lahkih motornih vozil v najem in zakup | |
| 23. N | 77.210 | | Dajanje športne opreme v najem in zakup | |
| 24. N | 77.290 | | Dajanje drugih izdelkov za široko rabo v najem in zakup | |
| 25. N | 77.330 | | Dajanje pisarniške opreme in računalniških naprav v najem in zakup | |
| 26. N | 77.390 | | Dajanje drugih strojev, naprav in opredmetenih sredstev v najem in zakup | |
| 27. N | 82.190 | | Fotokopiranje, priprava dokumentov in druge posamične pisarniške dejavnosti | |
| 28. N | 82.300 | | Organiziranje razstav, sejmov, srečanj | |
| 29. P | 85.510 | | Izobraževanje, izpopolnjevanje in usposabljanje na področju športa in rekreacije | |
| 30. P | 85.520 | | Izobraževanje, izpopolnjevanje in usposabljanje na področju kulture in umetnosti | |
| 31. P | 85.590 | | Drugje nerazvrščeno izobraževanje, izpopolnjevanje in usposabljanje | |
| 32. P | 85.600 | Pomožne dejavnosti za izobraževanje | |
| 33. R | 90.010 | Umetniško uprizarjanje | |
| 34. R | 90.040 | Obratovanje objektov za kulturne prireditve | |
| 35. R | 91.011 | Dejavnost knjižnic | |
| 36. R | 93.110 | Obratovanje športnih objektov | |
| 37. R | 93.190 | Druge športne dejavnosti | |
| 38. R | 93.210 | Dejavnost zabaviščnih parkov | |
| 39. R | 93.299 | Drugje nerazvrščene dejavnosti za prosti čas. | |

1. **člen**

Vrtec ima pečat okrogle oblike premera 35 mm in 20 mm. Sredi pečata je grb Republike Slovenije, na obodu pa sta izpisana ime ter sedež vrtca v slovenskem in italijanskem jeziku.

Ravnatelj sprejme akt o hrambi in uporabi pečatov vrtca ter določi delavce, ki so zanje odgovorni.

1. **člen**

Za izvajanje programa za predšolske otroke na različnih lokacijah, se v okviru vrtca organizirajo naslednje enote:

* Enota Slavnik, Nova ulica 2/b, Koper, 6000
* Enota Markovec, Pot v gaj 1, Koper, 6000
* Enota Rozmanova, Veluščkova 6, Koper, 6000
* Enota Prisoje, Oljčna pot 63, Koper, 6000
* Enota Hrvatini, Hrvatini 137/a, Ankaran, 6280

Enote iz prejšnjega odstavka niso pravne osebe.

1. **člen**

Organi vrtca so:

* svet vrtca,
* ravnatelj,
* strokovna organa in
* svet staršev.

1. **člen**

Organ upravljanje vrtca je svet vrtca.

Svet vrtca odloča o zadevah, ki jih določajo zakoni, ta odlok ali drugi predpisi ter o zadevah, za katere ni pooblaščen drug organ.

Svet vrtca opravlja zlasti naslednje naloge:

* sprejema pravila in druge splošne akte,
* imenuje in razrešuje ravnatelja,
* sprejema program razvoja,
* sprejema letni delovni načrt in poročilo o njegovi uresničitvi,
* sprejema finančni načrt in zaključni račun,
* odloča o uvedbi nadstandardnih in drugih programov,
* odloča o pritožbah v zvezi s pravicami, obveznostmi in odgovornostmi delavcev iz delovnega razmerja,
* obravnava zadeve, ki mu jih predloži vzgojiteljski zbor, šolska inšpekcija, reprezentativni sindikat zaposlenih, svet staršev,
* razpisuje volitve predstavnikov delavcev v svet zavoda,
* odloča o pritožbah staršev v zvezi z vzgojnim in izobraževalnim delom v vrtcu,
* predlaga ustanoviteljici spremembo ali razširitev dejavnosti,
* daje ustanoviteljici in ravnatelju zavoda predloge in mnenja o posameznih vprašanjih,
* sprejema programe prioritet za delitev presežka prihodka nad odhodki,
* opravlja druge z zakonom ter drugimi splošnimi akti zavoda določene naloge.

Svet vrtca odloča z večino glasov vseh članov, če z zakonom ni drugače določeno.

Svet vrtca je sestavljen skladno z zakonom, ki ureja organizacijo in financiranje vzgoje in izobraževanja.

V svetu vrtca morajo biti enakomerno zastopani delavci in starši vseh enot vrtca.

Člani sveta so imenovani oziroma izvoljeni za štiri leta in so lahko ponovno imenovani oziroma izvoljeni. Člani sveta so lahko zaporedoma imenovani oziroma izvoljeni največ dvakrat.

Svet vrtca se lahko konstituira, ko je izvoljenih oziroma imenovanih najmanj dve tretjini članov.

1. **člen**

Predstavnike ustanoviteljice imenuje Občinski svet Mestne občine Koper.

Predstavnike delavcev izvolijo delavci vrtca na neposrednih in tajnih volitvah. Kandidate predlagajo delavci na zborih delavcev, kjer se tudi oblikujejo kandidatne liste. Izvoljeni so kandidati, ki so dobili največje število glasov.

Predstavnike staršev v svet vrtca izvoli svet staršev. Predstavniki se volijo javno, lahko pa tudi tajno, če se svet staršev tako odloči. Izvoljeni so kandidati, ki so dobili največje število glasov.

Mandat predstavnika staršev v svetu vrtca je vezan na status otroka v vrtcu.

Kandidati za člane sveta vrtca morajo v postopku kandidiranja podati pisno soglasje h kandidaturi.

1. **člen**

Svet vrtca razpiše volitve predstavnikov delavcev v svet vrtca največ 90 dni in najmanj 60 dni pred iztekom mandatne dobe. Volitve se opravijo najkasneje 15 dni pred potekom mandata sveta vrtca. S sklepom o razpisu volitev se določi dan volitev, število članov, ki se volijo, določi način volitev članov sveta, da se zagotovi enakomerna zastopanost delavcev vseh enot vrtca in imenuje volilna komisija.

Sklep o razpisu se mora javno objaviti v vrtcu.

Volilno komisijo se imenuje za dobo 4 let in jo sestavljajo predsednik in dva člana ter nadomestni predsednik in dva nadomestna člana. Osebe iz prejšnjega stavka ne morejo biti kandidati za člane sveta vrtca.

1. **člen**

Glasovanje na volišču vodi volilna komisija.

Volitve morajo biti organizirane tako, da je zagotovljena tajnost glasovanja. Volilna komisija lahko določi, da delavci, ki bodo odsotni na dan volitev, volijo dan pred tem.

Voli se z glasovnicami. Vsak delavec ima en glas. Na glasovnici se navedejo imena kandidatov po abecednem redu priimkov, z navedbo, koliko kandidatov se voli. Voli se tako, da se obkrožijo zaporedne številke pred imeni tistih kandidatov, za katere se želi glasovati.

Neizpolnjena glasovnica in glasovnica, na kateri ni mogoče ugotoviti volje volilca, sta neveljavni. Neveljavna je tudi glasovnica, če je volilec glasoval za več kandidatov, kot jih je potrebno izvoliti.

1. **člen**

Za člane sveta so izvoljeni tisti kandidati, ki so dobili največje število glasov. Če dva ali več kandidatov dobi enako število glasov, se odločitev o izbiri člana opravi z žrebom.

Volilna komisija sestavi zapisnik o poteku volitev in izdela poročilo o rezultatih volitev, ki ga objavi v roku 5 dni od dneva volitev ter potrdi mandate članom sveta, ki so bili izvoljeni na volitvah.

1. **člen**

Postopek za odpoklic predstavnika delavcev v svetu vrtca se začne na podlagi pisne zahteve najmanj 10% delavcev vrtca. Zahteva za odpoklic mora vsebovati razloge za odpoklic. Zahtevi morajo biti priloženi podpisi delavcev, ki predlagajo odpoklic.

Zahteva se predloži volilni komisiji, ki preveri formalno pravilnost zahteve, ne da bi presojala razloge za odpoklic. Če volilna komisija ne zavrže zahteve za odpoklic, mora svet vrtca na njen predlog, v 30 dneh razpisati glasovanje o odpoklicu predstavnika delavcev v svetu vrtca in določiti datum glasovanja.

Predstavnik delavcev v svetu vrtca je odpoklican, če je za odpoklic glasovala večina delavcev vrtca.

1. **člen**

Članu sveta vrtca preneha mandat:

* če izgubi volilno pravico,
* če postane trajno nezmožen za opravljanje funkcije,
* če je s pravnomočno sodbo obsojen na nepogojno kazen zapora, daljšo od šest mesecev,
* če odstopi ali je odpoklican,
* če predstavniku delavcev preneha delovno razmerje,
* če otroku, katerega eden od staršev je član sveta vrtca, preneha status v vrtcu,
* če je imenovan na funkcijo, ki ni združljiva s članstvom v svetu.

Članu sveta vrtca preneha mandat zaradi razlogov iz 1., 2., 3., 4. in 6. alineje prvega odstavka z dnem, ko svet vrtca ugotovi, da so nastali razlogi iz prejšnjega odstavka.

Članu sveta vrtca preneha mandat zaradi razloga iz 5. alineje prvega odstavka, z dnem prenehanja delovnega razmerja.

Članu sveta vrtca preneha mandat zaradi razloga iz 7. alineje prvega odstavka, z dnem pričetka dela na drugi funkciji.

Ko svet vrtca ugotovi, da je članu prenehal mandat, o tem takoj obvesti pristojne za imenovanje oziroma izvolitev novega člana. Če je potekel mandat predstavniku delavcev, svet vrtca takoj razpiše nadomestne volitve.

1. **člen**

Nadomestno imenovanje oziroma izvolitev člana sveta ni potrebno, če je prenehal mandat manj kot tretjini članov in je do izteka mandata sveta vrtca manj kot 6 mesecev.

1. **člen**

Svet vrtca se konstituira na prvi seji z izvolitvijo predsednika sveta vrtca in njegovega namestnika. Od tega dneva začne teči mandat sveta vrtca, ki traja štiri leta.

Prvo sejo sveta vrtca skliče dotedanji predsednik sveta najkasneje v roku 20 dni po izvolitvi oziroma imenovanju vseh članov sveta. Prvo sejo sveta vrtca vodi do izvolitve predsednika sveta najstarejši član sveta vrtca.

1. **člen**

Pedagoški vodja in poslovodni organ vrtca je ravnatelj, ki opravlja naloge, določene z zakonom.

Ravnatelja imenuje in razrešuje svet vrtca po postopku, določenim z zakonom.

1. **člen**

Ravnatelj imenuje pomočnika ravnatelja, ki mu pomaga pri opravljanju poslovodnih in pedagoških nalog.

Pomočnik ravnatelja opravlja naloge, za katere ga pisno pooblasti ravnatelj in ga nadomešča v njegovi odsotnosti.

1. **člen**

Enoto vodi vodja enote, ki ima naslednje pristojnosti:

* oganizira in vodi delo enote,
* predlaga ravnatelju program razvoja enote,
* predlaga nadstandardne programe,
* obvešča starše o delu enote,
* opravlja druge naloge, za katere ga pisno pooblasti ravnatelj.

Vodjo enote imenuje in razrešuje ravnatelj vrtca.

1. **člen**

Strokovna organa vrtca sta:

* vzgojiteljski zbor,
* strokovni aktiv vzgojiteljev.

1. **člen**

Za organizirano uresničevanje interesa staršev se v vrtcu oblikuje svet staršev.

Svet staršev je sestavljen tako, da ima v njem vsak oddelek po enega predstavnika, ki ga starši izvolijo na roditeljskem sestanku oddelka.

1. **člen**

Za opravljanje dejavnosti vrtca zagotovi ustanoviteljica vrtcu premoženje, ki ga je ta uporabljal za opravljanje dejavnosti do uveljavitve tega odloka.

Premoženje, s katerim vrtec upravlja, je last ustanoviteljice. Vrtec lahko razpolaga s premičnim premoženjem. Vrtec lahko prostore v času, ko jih sam ne potrebuje, odda v najem pod pogoji, ki jih določi župan.

Vrtec je dolžan uporabljati in upravljati premoženje iz prejšnjega odstavka s skrbnostjo dobrega gospodarja.

1. **člen**

Vrtec pridobiva sredstva za delo iz:

* sredstev ustanoviteljice in drugih javnih sredstev,
* plačil staršev,
* prodaje proizvodov in storitev na trgu,
* iz donacij in drugih virov.

1. **člen**

Vrtec je pravna oseba in nastopa v pravnem prometu v svojem imenu in na svoj račun.

Vrtec odgovarja za svoje obveznosti do višine sredstev, s katerimi razpolaga.

Ustanoviteljica odgovarja za obveznosti vrtca, do višine sredstev, ki mu jih je dolžna zagotoviti v skladu z zakonom.

1. **člen**

Presežek prihodkov nad odhodki, ki jih vrtec pridobi s prodajo proizvodov oziroma storitev, ustvarjenih z opravljanjem vzgoje oziroma z opravljanjem drugih dejavnosti v skladu s tem odlokom, se v skladu z zakonom uporablja za plačilo materialnih stroškov in investicijsko vzdrževanje, po predhodnem soglasju ustanoviteljice pa tudi za plače.

Delitev presežka prihodkov nad odhodki poteka na podlagi programov prioritet za delitev sredstev, ki jih sprejme svet vrtca.

1. **člen**

Vrtec je dolžan ustanoviteljici vsako leto poročati o izvajanju letnega delovnega načrta in razvoju vrtca ter ji posredovati podatke, potrebne za spremljanje dejavnosti in za statistične namene.

Sistemizacijo delovnih mest, ki jo določi na podlagi normativov in standardov ravnatelj, je potrebno predložiti v soglasje ustanoviteljici.

1. **člen**

Delo vrtca je javno.

Javnost dela vrtca se zagotavlja s sporočili staršem in javnosti. O delu vrtca javnost obvešča ravnatelj ali druga oseba, ki jo ravnatelj za to pooblasti.

1. **člen**

Ravnatelj in drugi delavci vrtca morajo v skladu z zakonodajo, ki ureja varovanje osebnih podatkov, varovati listine in podatke, do katerih pridejo oziroma se z njimi seznanijo pri opravljanju vzgojno-izobraževalne dejavnosti in so določeni za poslovno tajnost.

Osebe iz prejšnjega odstavka morajo varovati poslovno tajnost tudi po prenehanju delovnega razmerja.

Za poslovno tajnost se štejejo:

* podatki in dokumenti, ki so z zakonom in drugimi predpisi določeni za tajne,
* podatki in dokumenti, ki jih svet vrtca v okviru svojih pristojnosti določi za poslovno tajnost,
* podatki in dokumenti, ki jih ravnatelj v okviru svojih pristojnosti določi za poslovno tajnost,
* podatki in dokumenti, ki jih svetu vrtca in ravnatelju zaupno sporoči pristojni organ ali druga organizacija.

1. **člen**

Svet vrtca je potrebno v skladu s tem odlokom konstituirati v roku 6 mesecev po začetku veljavnosti tega odloka.

Dosedanji svet vrtca opravlja svoje naloge do konstituiranja sveta vrtca v skladu s tem odlokom.

1. **člen**

Vrtec se vpiše v sodni register in je pravni naslednik Vrtca Semedela-Koper, Asilo Semedella-Capodistria, ki je vpisan v sodni register pri registrskem sodišču v Kopru, pod številko 1-00028-00 in prevzame vse pravice in obveznosti tega vrtca.

1. **člen**

Z uveljavitvijo tega odloka preneha Odlok o ustanovitvi vzgojno-varstvenega zavoda Semedela-Koper, objavljen v Uradnih objavah št.10/92.

# Odlok o ustanovitvi javnega vzgojno – izobraževalnega zavoda Vrtec Semedela (Uradne objave, št. 24/98) vsebuje naslednjo končno določbo:

1. **člen**

Ta odlok začne veljati naslednji dan po objavi v Uradnih objavah.

# Odlok o spremembah in dopolnitvah Odloka o ustanovitvi javnega vzgojno – izobraževalnega zavoda Vrtec Semedela (Uradne objave, št. 24/00) vsebuje naslednjo končno določbo:

1. **člen**

Ta odlok začne veljati naslednji dan po objavi v Uradnih objavah.

# Odlok o spremembah in dopolnitvah Odloka o ustanovitvi javnega vzgojno – izobraževalnega zavoda Vrtec Semedela (Uradni list, št. 40/07) vsebuje naslednjo končno določbo:

1. **člen**

Ta odlok začne veljati petnajsti dan po objavi v Uradnem listu Republike Slovenije.

# Odlok o spremembah in dopolnitvah Odloka o ustanovitvi javnega vzgojno – izobraževalnega zavoda Vrtec Semedela (Uradni list, št. 39/2010) vsebuje naslednjo končno določbo:

1. **člen**

Ta odlok začne veljati naslednji dan po objavi v Uradnem listu Republike Slovenije.

# Odlok o spremembah in dopolnitvah Odloka o ustanovitvi javnega vzgojno – izobraževalnega zavoda Vrtec Semedela (Uradni list, št. 24/2016) vsebuje naslednjo končno določbo:

1. **člen**

Ta odlok začne veljati naslednji dan po objavi v Uradnem listu Republike Slovenije, uporablja pa se od 1. 9. 2016 dalje.

Št.: K0153-2/98 PREDSEDNIK OBČINSKEGA SVETA

Koper, 7. maja 1998 MESTNE OBČINE KOPER